CELEX: 52017PC0543
Language: sk
Date: 2017-09-25
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli25. 9. 2017
            COM(2017) 543 final
            2017/0233(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 5. apríla 2017, Rumunsko požiadalo o predĺženie platnosti odchýlky od článku 168 smernice o DPH, aby mohlo naďalej obmedzovať právo na odpočet DPH na vstupe v prípade výdavkov spojených s motorovými vozidlami. O žiadosti predloženej Rumunskom Komisia v súlade s článkom 395 ods. 2 smernice o DPH informovala ostatné členské štáty listom z 28. júna 2017. Listom z 29. júna 2017 Komisia oznámila Rumunsku, že má všetky údaje, ktoré považuje za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromnú spotrebu, považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               V prípade osobných motorových vozidiel je zložité tento systém uplatňovať, a to najmä preto, že je ťažké určiť predel medzi použitím na súkromné a použitím na podnikateľské účely. Ak sa vedú záznamy, ich vedenie a kontrola predstavujú pre podniky a správne orgány dodatočnú záťaž.
            
            
               Rumunsko je v súčasnosti na základe vykonávacieho rozhodnutia Rady 2012/232/EÚ
                  2
                oprávnené obmedziť na 50 % právo na odpočet DPH zaplatenej pri kúpe, nadobudnutí v rámci Spoločenstva, dovoze, prenájme alebo lízingu cestných motorových vozidiel a zo súvisiacich výdavkov. Niektoré kategórie vozidiel boli z tohto obmedzenia osobitne vylúčené, ako napríklad vozidlá používané výlučne pre pohotovostné služby, bezpečnosť a kuriérske služby, vozidlá, ktoré používajú obchodní zástupcovia a nákupcovia a taxíky, vozidlá, ktoré autoškoly používajú na výučbu, vozidlá určené na prenájom alebo lízing alebo používané ako tovar na obchodné účely. Podniky by zároveň boli oslobodené od povinnosti zúčtovať daň z používania na súkromné účely. Obdobie platnosti tohto rozhodnutia sa predĺžilo vykonávacím rozhodnutím Rady (EÚ) 2015/156
                  3
                do 31. decembra 2017.
            
            
               Rumunsko požiadalo o predĺženie platnosti povolenia obmedziť pôvodný odpočet na určitý percentuálny podiel a následne oslobodiť podniky od povinnosti zúčtovávať daň z používania na súkromné účely. Rumunsko informovalo Komisiu, že dôvody na predĺženie platnosti opatrenia sú do veľkej miery rovnaké ako dôvody opísané v pôvodnej žiadosti. V súlade s článkom 4 ods. 2 vykonávacieho rozhodnutia Rady 2012/232/EÚ Rumunsko predložilo správu o obmedzení odpočtu, ktoré Rumunsko uplatňuje. Rumunsko tvrdí, že opatrenie splnilo svoju úlohu a ak by jeho platnosť nebola predĺžená, s veľkou pravdepodobnosťou by opäť začalo dochádzať k daňovým únikom, aké boli v tejto oblasti zaznamenané pred zavedením opatrenia. Podľa informácií, ktoré Rumunsko poskytlo, sa takisto zdá, že obmedzenie na 50 % stále zodpovedá súčasnej situácii a že by sa preto toto obmedzenie malo stále považovať za primerané.
            
            
               Odchýlka by mala byť časovo obmedzená do 31. decembra 2020, aby sa dalo posúdiť, či 50 % obmedzenie naďalej náležite odráža celkové rozdelenie medzi používaním na podnikateľské a na súkromné účely. Prípadnú žiadosť o predĺženie platnosti by mala sprevádzať správa zahŕňajúca preskúmanie uplatňovaného percentuálneho podielu, ktorá by sa mala zaslať Komisii spolu s danou žiadosťou do 31. marca 2020.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky v súvislosti s právom na odpočet boli udelené iným členským štátom.
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet DPH v súvislosti s osobnými motorovými vozidlami.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
            
            
               •Proporcionalita
            
         
         
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               
                  Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to predchádzať určitým formám daňových únikov alebo vyhýbaniu sa daňovým povinnostiam. Konkrétne vzhľadom na potenciálny priestor pre podniky, aby priznávali nižšiu daňovú povinnosť, a vzhľadom na záťaž, ktorú pre daňové orgány predstavuje kontrola údajov o najazdených kilometroch, by 50 % obmedzenie zjednodušilo výber DPH v konkrétnom odvetví.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice Rady 2006/112/ES je odchýlka od spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Rumunsko, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu je zabrániť daňovým únikom súvisiacim s DPH a zjednodušiť postup výberu dane, preto má potenciálne priaznivý vplyv na podniky aj správne orgány. Rumunsko toto riešenie považuje za vhodné opatrenie, ktoré je porovnateľné s inými bývalými i súčasnými výnimkami.
               
            
            
               4.VPLYV NA ROZPOČET
            
            
               
                  Návrh nemá žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti: automatické časové obmedzenie do dátumu, ktorým je 31. december 2020.
               
               
                  Ak by Rumunsko uvažovalo o ďalšom predĺžení platnosti tohto odchyľujúceho sa opatrenia na obdobie po roku 2020, Komisii by sa mala súčasne so žiadosťou o predĺženie platnosti predložiť správa zahŕňajúca preskúmanie percentuálneho obmedzenia, a to najneskôr 31. marca 2020.
               
            
            
               2017/0233 (NLE)
            
            
               Návrh
            
            
               VYKONÁVACIE ROZHODNUTIE RADY,
            
         
         
            
               ktorým sa mení vykonávacie rozhodnutie 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  4
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)V článku 168 smernice 2006/112/ES sa stanovuje právo zdaniteľnej osoby na odpočet dane z pridanej hodnoty (DPH) z tovaru, ktorý jej bol dodaný, a služieb, ktoré jej boli poskytnuté, na účely jej zdaniteľných transakcií. V článku 26 ods. 1 písm. a) uvedenej smernice sa uvádza požiadavka zúčtovávať DPH v prípade, keď sa majetok podniku dá na využívanie na súkromnú spotrebu zdaniteľnej osobe alebo jej zamestnancom alebo všeobecnejšie na iné účely ako účely jej podnikania.
            
            
               (2)Vykonávacím rozhodnutím Rady 2012/232/EÚ
                  5
                sa Rumunsku povolilo uplatňovať do 31. decembra 2014 odchyľujúce sa opatrenia podľa článku 395 ods. 1 smernice 2006/112/ES s cieľom vykonávať opatrenie, ktorým sa obmedzuje právo na odpočet DPH na vstupe na 50 %, pokiaľ ide o nákup, nadobudnutie v rámci Spoločenstva, dovoz, prenájom a lízing motorových vozidiel, ako aj DPH z výdavkov súvisiacich s takými vozidlami vrátane pohonných hmôt, ak sa tieto vozidlá nepoužívajú výlučne na účely podnikania. Obdobie platnosti vykonávacieho rozhodnutia Rady 2012/232/EÚ sa predĺžilo vykonávacím rozhodnutím Rady (EÚ) 2015/156
                  6
                do 31. decembra 2017.
            
            
               (3)Listom, ktorý Komisia zaevidovala 5. apríla 2017, Rumunsko požiadalo o povolenie ďalej uplatňovať opatrenie odchyľujúce sa od článku 26 ods. 1 písm. a) a článku 168 smernice 2006/112/ES s cieľom obmedziť právo na odpočet pri výdavkoch týkajúcich sa určitých cestných motorových vozidiel, ktoré sa nepoužívajú výlučne na účely podnikania.
            
            
               (4)V súlade s článkom 395 ods. 2 druhým pododsekom smernice 2006/112/ES Komisia listom z 28. júna 2017 informovala ostatné členské štáty o žiadosti predloženej Rumunskom. Listom z 29. júna 2017 Komisia oznámila Rumunsku, že má všetky údaje, ktoré považuje za potrebné na posúdenie žiadosti.
            
            
               (5)V súlade s článkom 4 ods. 2 vykonávacieho rozhodnutia Rady 2012/232/EÚ Rumunsko predložilo Komisii spolu so žiadosťou o predĺženie platnosti aj správu o uplatňovaní uvedeného vykonávacieho rozhodnutia Rady. Na základe momentálne dostupných informácií Rumunsko uvádza, že obmedzenie na 50 % je naďalej opodstatnené a primerané.
            
            
               (6)Predĺženie platnosti týchto odchyľujúcich sa opatrení by malo byť časovo obmedzené, aby bolo možné vyhodnotiť ich účinnosť, ako aj primeranosť percentuálneho podielu. Rumunsku by sa preto malo povoliť ďalšie uplatňovanie tohto opatrenia na obmedzené obdobie do 31. decembra 2020.
            
            
               (7)Ak bude Rumunsko zvažovať potrebu predĺženia platnosti tohto povolenia na obdobie po roku 2020, Komisii by sa mala do 31. marca 2020 súčasne so žiadosťou o predĺženie predložiť správa zahŕňajúca preskúmanie uplatňovaného percentuálneho obmedzenia.
            
            
               (8)Odchýlka bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
            
               (9)Vykonávacie rozhodnutie Rady 2012/232/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Článok 4 vykonávacieho rozhodnutia Rady 2012/232/EÚ sa nahrádza takto:
            
            
               „Článok 4
            
            
               1.Platnosť tohto rozhodnutia uplynie dňom nadobudnutia účinnosti pravidiel Únie o určení výdavkov v súvislosti s cestnými motorovými vozidlami, ktoré nie sú oprávnené na úplný odpočet DPH, alebo 31. decembra 2020, podľa toho, čo nastane skôr.
            
         
         
            
               2.Prípadná žiadosť o predĺženie platnosti opatrení stanovených v tomto rozhodnutí sa Komisii predloží do 31. marca 2020.
            
            
               K takejto žiadosti treba priložiť správu, ktorá obsahuje preskúmanie percentuálneho obmedzenia uplatňovaného na právo na odpočet DPH na základe tohto rozhodnutia.“
            
            
               Článok 2
            
            
               Toto rozhodnutie sa uplatňuje od 1. januára 2018.
            
            
               Článok 3
            
            
               Toto rozhodnutie je určené Rumunsku.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Vykonávacie rozhodnutie Rady 2012/232/EÚ z 26. apríla 2012, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 117, 1.5.2012, s. 7).
               
               
                  
                     (3)
                  Vykonávacie rozhodnutie Rady (EÚ) 2015/156 z 27. januára 2015, ktorým sa predlžuje obdobie platnosti vykonávacieho rozhodnutia 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 26, 31.1.2015, s. 27).
               
               
                  
                     (4)
                  Ú. v. EÚ L 347, 11.12.2006, s. 1. 
               
               
                  
                     (5)
                  Vykonávacie rozhodnutie Rady 2012/232/EÚ z 26. apríla 2012, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 117, 1.5.2012, s. 7). 
               
               
                  
                     (6)
                  Vykonávacie rozhodnutie Rady (EÚ) 2015/156 z 27. januára 2015, ktorým sa predlžuje obdobie platnosti vykonávacieho rozhodnutia 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 26, 31.1.2015, s. 27).